– Det har han vært hele tiden, sier storebror Henning Solberg om lillebrorens status som gallionsfigur i norsk bilsport, og fortsetter:

– Det har han vært helt siden han vant VM i 2003. En bra frontfigur for norsk bilsport. Absolutt!

Gjenopplev noen av Solberg-triumfene øverst i saken.

Kroner stor karriere

Petter Solberg jubler over å ha blitt tidenes første verdensmester i rallycross. Foto: Alley, Ned / NTB scanpix

Henning Solberg så i helgen sin yngre bror bli historisk, da han ikke bare ble førstemann noensinne til å vinne VM i rallycross, men også første gjennom tidene til å kunne kalle seg verdensmester i to ulike bilsportgrener.

– Jeg tror ikke det. Det var jo kjempetriumf! I rallycross trenger du god porsjon flaks, og dyktige mekanikere og team rundt. Petter er en av de beste sjåførene der, men det skal gå hele året uten stygg krasjing, sier Henning Solberg.

– Det er jo første gangen det er VM i rallycross, og det er morsomt at den gikk til Norge og Petter!

Solberg hylles

Gårsdagens triumf i Italia får flere nåværende og tidligere helter til å trekke frem store ord om Spydeberg-sjåføren:

– Et stort gratulerer til Petter Solberg med en fortjent VM-tittel i rallycross. Vi viser igjen at Norge er en stormakt i internasjonal rallycross, sier Sverre Isachsen, som selv ble tredobbelt europamester i rallycross mellom 2009-2011, og får støtte av Martin Schanche:

– Er du først i verden, så er du først i verden. Det er bare å bukke, og gratulere, sier «mr. Rallycross».

Tre av Norges fremste bilsportsjåfører, Sverre Isachsen, Petter Solberg og Henning Solberg, samlet. Foto: Lars Gange, subaru.com/rally

Rally-gullet fortsatt størst

Helgens bragd setter 39-åringen inn i bilsportshistorien på en helt ny måte. Tross den ferske verdensmestertittelen, er ikke Henning Solberg i tvil om hva som blir stående som lillebrorens ubestridte høydepunkt.

– Det går jo ikke an å sammenligne det med rallyvinsten en gang – dét gjør det ikke. Han og teamet har jobbet bra i hele år, og de fikk igjen mye for det, men det er ikke i nærheten av rallyet han vant den gangen, sier eldstemann Solberg.